In nomine Dei. Notum sit omnibus quoniam ego Teterius sancti Cyrici canonicus atque decanus pro redimendis peccatis meis et Tetgerius nepos meus, donamus ecclesiæ sancti Cyrici ad victum et stipendium canonicorum, alodum nostrum in pago Nevernensi, in vicaria Ginniacense, in villa Tilio, juxta vineam sancti Cyrici quam nos per manum firmam tenemus; videlicet quicquid ibi visi sumus habere tam ex paterna hœreditate quam ex adquisitione, totum canonicis sancti Cyrici tribuimus, eo tenore ut illud teneant et possideant ad victum scilicet et stipendium suum, sicut diximus absque alicujus personæ interpellatione. Si vero aliquis nostrorum hæredum hanc donationis cartam calumpniare voluerit, nichil evindicet, sed canonicis quibus litem intulerit auri cocti libras decem coactus componat, et postea hæc donationis charta firma permaneat. Actum est in Nevernis civitate. Ego Teterius et nepos meus Tetgerius hanc donationis chartam confirmavimus et confirmari jussimus. S. Rocleni. S. Leuterici. S. Guicardi. S. Fultri. S. Odolrici. Tetgerius, levites, ad vicem Teterii (scripsit) et datavit in mense, aprili, anno XVI regnante Loterio rege.